俗傳，昔有農家，妻生一女，鄰家之婦亦生一子，妻產後病歿，鄰婦憐之，為女哺乳。女與鄰子青梅竹馬，及六、七歲，女父死，鄰納孤女為童養媳。長而婚，生二子。適天旱失收，夫出洋謀生，一去音訊杳無。女負長子，領幼兒，日夕登山望海，盼夫歸還。一日，風雨大作，雷電交加，母子消失，所立之處，現一大石，作婦人背子望海之狀，即今之望夫石也。